Foto: FAH, Index



ČOVJEK koji vozi pijan je pijana budala. Svatko. Takav čovjek ugrožava i svoj i tuđe živote. Nema tu opravdanja, čujemo često: „bio sam s prijateljima“, „to je samo par čaša“, „bio sam s društvom, ponijelo me je“. Pio si – pij brate dok drugome ne smetaš. Pio si i sjeo za volan – pijana si budala koja ugrožava i sebe i druge! A ako si pri tome i ministar – tornjaj se s funkcije!



Ministar kulture (nestranački iz kvote HNS-a) u subotu, 4. srpnja je pijan sjeo za volan. Policija ga je zaustavila i imao je više od propisanih maksimalnih 0,5 promila. Ministru naravno nije palo na pamet da u nedjelju da priopćenje o tome i u ponedjeljak u 9:00 ostavku na stol premijera – već je kao zadnji bijednik šutio dok HDZ (svaka čast, treba tako, ovako oporba treba raditi!) nije iskopao priču.



Ministar za volanom pijan je jednostavno nedopustivo i to, ako želimo minimum odgovornosti obavljanja javnih dužnosti, jednostavno ne smijemo tolerirati.



Znate li odakle dolazi riječ - državni dužnosnik?



Ministar je državni dužnosnik najviše razine. Dužnosnik dolazi od riječi dužnost – obavljanje odgovorne javne funkcije. I za razliku od običnih službenika, ministar je dužnosnik 24 sata dnevno. Na ovom odgovornom mjestu ministra, čak se ima i pravo na automobil i vozača 24 sata dnevno.



Ministarski posao jest težak i stresan – može to vaš autor uostalom posvjedočiti i sam, jer sam nekada davno bio državni službenik, prije odlaska u realni sektor. Vidio sam kako radi ministrov kabinet. Sastanci su stalni, često i teški, nakon dvodnevnog puta ministra zna čekati i po par stotina dokumenata za potpis pa ostane i dugo u noć, vikend često ima državničke pa i stranačke obveze. I stoga je sasvim razložno da čovjek na takvom mjestu ima vozača. Ne bi bilo dobro da se umorni ljudi kojima još stalno zvoni telefon hvataju vožnje. Bili bi opasni i za sebe i za druge. Sjetimo se uostalom Čačića, bila je dovoljna sekunda nepažnje za tešku nesreću.



Jasno je da se ministar ima pravo ponekad opustiti, pa i popiti koju s prijateljima. No, nikako i ni u kom slučaju nema pravo ugrožavati tuđe živote, što je Berislav Šipuš upravo 4. srpnja napravio. I zbog toga je samo obična pijana budala, kao i svatko drugi tko sjedne pijan za volan.



No, dok druge pijane budale imaju povlasticu platiti prekršajnu kaznu i nadajmo se postati manje budale, tj. više ne voziti pijani okolo, državni dužnosnik ranga ministra ne treba imati takvu povlasticu. Pijana budala koja je ministar – treba letjeti s ministarskog položaja u roku odmah.



A to da li će se sam opametiti i više ne biti osobno pijana budala – to je stvar njega i represivnog aparata koji je tu da ga uvjeri. Kao i svakog drugog građanina koji pije i sjeda pijan za volan.



Ugledajmo se na Zapad



U zapadnim državama na koje se želimo ugledati za ovakve stvari se leti s položaja. Ostavka (ne ono kukavičje „stavljanje mandata na raspolaganje“) je jedini odgovor nakon ovakvog djela. Voziti pijan je u najmanju ruku svjesni nehaj – počinitelj je svjestan što se može dogoditi, ali lakomisleno smatra da se to neće dogoditi ili da će to moći spriječiti.



Čovjek koji vozi pijan ima usporene reakcije i u slučaju da je došlo do neke izvanredne situacije u prometu, takav vozač ne može na vrijeme reagirati. Može ugroziti svoj ili tuđ život. A državni dužnosnici primaju plaću, i to za većinu ljudi koji ovo čitaju debelu, dobru plaću – kako bi život građana činili boljim, a ne kako bi ga ugrožavali. Stoga je ovakvo ponašanje potpuno nespojivo s časnim obavljanjem javne dužnosti u općem interesu.



Nema drugog rješenja do ostavke



Kada je razriješio ministricu Mirelu Holy, premijer Zoran Milanović je rekao: „Žao mi je, ali o postavili smo određene standarde ponašanja kojih ćemo se držati. To je bilo jasno i prije, a sad je podignuta ljestvica.“ Nadajmo se da ti visoki standardi uključuju i smjenu ministara koji piju te voze u pijanom stanju.



Ponavljam, u svakoj demokratskoj državi ima samo jedno rješenje za ovo – ostavka, a ako ista nije u ponedjeljak u 9:00 na stolu premijera hitna smjena, pa makar trebalo (o užasa!) sazvati Sabor koji se pravednički odmara da bi se izabrao novi ministar.



Ministar je dužnosnik, javna osoba, dužnosnik je 24 sata dnevno i mora se ponašati sukladno dužnošću 24 sata dnevno. Ima sve što mu je za to potrebno – uključivo u službeni automobil 24 sata na dan. A čak i dovoljno veliku plaću da da 50 kuna za taksi da ga dovede doma. Preko Zagreba noću taksi košta 50 kuna! A on s plaćom od 18.000 sjeda za volan! Kako netko s tako „logičkim“ zaključivanjem uopće može biti izabran za ministra?



Što narod hoće, to narod i dobije



Oni prošli vas krali, sadašnji šalju pijane i opasne ljude na cestu – što je to s vladajućima u ovoj državi?



No možda je ipak sve u onoj da svaki narod ima vlast kakvu zaslužuje. Vjerojatno do ostavke neće doći. Izbori su blizu, gleda premijer gdje će se okupat, di će doći u izdanju „šlape i šugaman“, a ne sada lovit novog ministra. Osim toga, trebalo bi sazvati Sabor, a zastupnici su već uplatili aranžmane, koje ste im vi omogućili. Tko bi ih sada polovio?



Stoga ćete plaćati pijanu budalu i dalje. Njemu dobro, a vi se, dragi moji sugrađani, čini se, navikli. Vi rajo, koja i dalje sjedi i šuti, vi ionako služite samo da vas se gazi, što preneseno što doslovno.

Tekst se nastavlja ispod oglasa